અલબત્ત, ભાજપે અને મોદી સરકારે આ મુદ્દો સરકાર અને સુપ્રીમ કોર્ટ વચ્ચેનો નથી, પરંતુ ન્યાયમૂર્તિઓ વચ્ચેનો આંતરિક ગજગ્રાહ છે, એ મતલબનું વલણ અપનાવી કોઇપણ પ્રકારની ટીકા-ટીપ્પણી કે નુકતેચીની કરવાનું ટાળ્યું હતું. કોંગ્રેસ પક્ષ માટે તો ‘દોડવું હતું ને ઢાળ મળ્યો’ એવો ઘાટ હતો. રાહુલ ગાંધીથી માંડીને કોંગ્રેસના પ્રવક્તાઓ અને સીનિયર ધારાશાસ્ત્રીઓ અભિષેક મનુ સિંઘવી, કપિલ સિબ્બલ, ગુલામ નબી આઝાદ વગેરેએ ભારત સરકારની ભરપૂર ટીકા કરી અને સરકારનો હસ્તક્ષેપ ન્યાયીક પ્રક્રિયામાં વધુ પડતો હોવાનો આક્ષેપ પણ કર્યો. ડાબેરી અગ્રણી ડી.રાજા, જસ્ટિસ ચેલ્મેશ્વરના નિવાસસ્થાને પહોંચી ગયા અને આ મેટર અંગેનો તાગ મેળવવા વ્યક્તિગત મુલાકાત લીધી હોવાનો બચાવ પણ કર્યો. સુપ્રીમ કોર્ટના નિવૃત્ત ન્યાયમૂર્તિઓ, કાનૂનવિદો અને ધારાશાસ્ત્રીઓ આ ઘટનાક્રમ બાદ બે છાવણીમાં વહેંચાઇ ગયા છે. એક જૂથ માને છે કે, આ ચાર વિદ્વાન ન્યાયમૂર્તિઓની વાત કદાચ સાચી હશે, પરંતુ પોતાની વ્યથાને વાચા આપવા પત્રકાર પરિષદ યોજવાનો વિકલ્પ યોગ્ય નહોતો. જ્યારે બીજું જૂથ માને છે કે, આ જજો પાસે પત્રકાર પરિષદ યોજવા સિવાય બીજો કોઈ વિકલ્પ પણ નહોતો.